ApstiprinātS  
Daugavpils pilsētas domes Iepirkuma komisijas  
2017.gada 18.oktobra sēdē, prot.Nr.2

Iepirkums Publisko iepirkumu likuma 9.panta noteiktajā kārtībā

**„Daugavpils pilsētas domes mājaslapas izstrāde”**

identifikācijas numurs DPD 2017/137

**Atbildes uz pretendenta jautājumiem Nr.1**

Daugavpils pilsētas domes Iepirkuma komisija 2017.gada 18.oktobra sēdē (prot.Nr.2) ir izskatījusi pretendenta uzdotos jautājumus un sniedz šādu skaidrojumu uzdoto jautājumu secībā:

*„1. Jautājums: Vai projektu vadītāja izglītība datortehnoloģijās vai e-komercijas jomā ir kategorisks ierobežojums? Mūsējiem projektu vadītājiem ir inženieru, biznesa un komunikācijas profila augstāka izglītība, neskaitot lielu pieredzi mājaslapu izstrādes projektos, ko uzskatam par pietiekošu līdzīgiem projektiem.”*

*Atbilde uz 1.Jautājumu:*

Publisko iepirkumu likuma 9.panta septītā daļa noteic, ka pēc piedāvājumu iesniegšanas termiņa beigām iepirkuma komisija izvērtē iesniegtos piedāvājumus, veic pretendentu atlasi un izvēlas vienu vai vairākus piedāvājumus, ievērojot Publisko iepirkumu likuma 41.panta prasības. Iepirkuma komisija veic pretendentu atlasi saskaņā ar Iepirkuma nolikumā ietvertajām prasībām pretendentiem (tas ir, atbilstību Iepirkuma nolikumā noteiktajām kvalifikācijas prasībām).

Iepirkuma nolikuma 46.4.apakšpunktā iekļautā kvalifikācijas (atlases) prasība ir viena no pretendentu atlases prasībām - Pretendents nodrošina kvalificētu speciālistu piesaisti līguma izpildei: Projekta vadītāju ar augstāko izglītību datortehnoloģijās vai e-komercijā un ar darba pieredzi mājas lapu izstrādāšanas un dizaina noformēšanas projektu vadīšanā. Attiecīgais speciālists uz piedāvājumu iesniegšanas brīdi var nebūt nodarbināts pretendenta uzņēmumā. Pretendents var vienoties ar attiecīgu speciālistu, ka tikai uzvaras gadījumā tas tiks iesaistīts līguma izpildē, pievienojot minētā speciālista rakstisku apliecinājumu par piekrišanu piedalīties iepirkuma līguma izpildē. Darba vai uzņēmuma līgums ar attiecīgo speciālistu var būt noslēgts tikai uzvaras gadījumā.

*„2. Jautājums: Gadījumā, ja pretendents negūst tiesības parakstīt līgumu ar DPD, cik ilgā laikā tiek atgriezta nodrošinājuma nauda?”*

*Atbilde uz 2.Jautājumu:*

Iepirkuma nolikuma 37.punkts nosaka, ka piedāvājuma nodrošinājums ir spēkā īsākajā no šādiem termiņiem, izņemot Publisko iepirkumu likuma 50.panta sestajā daļā minēto gadījumu:

1. iepirkuma procedūras dokumentos noteiktajā minimālajā piedāvājuma nodrošinājuma spēkā esības termiņā;
2. ja iepirkuma procedūras dokumentos ir noteikts, ka pretendents, kuram piešķirtas iepirkuma līguma slēgšanas tiesības, pēc iepirkuma līguma noslēgšanas iesniedz saistību izpildes nodrošinājumu, — līdz dienai, kad izraudzītais pretendents iesniedz šādu saistību izpildes nodrošinājumu;
3. līdz iepirkuma līguma noslēgšanai.

Līdz ar minēto, piedāvājuma nodrošinājums tiek atgriezts, kad ir iestājies Iepirkuma nolikuma 37.punktā minētais nosacījums. Piedāvājuma nodrošinājums iepirkumā neuzvarējušajiem pretendentiem tiks atmaksāts pēc iepirkuma līguma noslēgšanas.

*„3. Jautājums: Iepriekšējo iepirkuma konkursā uzvarēja Daugavpils kompānija, un cik var secināt no pēdējā lēmuma, iepirkuma procedūru pārtrauca DPD finansēšanas trūkuma dēļ. Ņemot vērā ka uzvarēs vislētākais piedāvājums, vai var prognozēt, ka jebkurš piedāvājums virs pirms tam piedāvātās summas zaudēs jau zināmai kompānijai?”*

*Atbilde uz 3.Jautājumu:*

Saskaņā ar Publisko iepirkumu likuma 2.pantu šī likuma mērķis ir nodrošināt: 1) iepirkuma procedūras atklātumu; 2) piegādātāju brīvu konkurenci, kā arī vienlīdzīgu un taisnīgu attieksmi pret tiem; 3) valsts un pašvaldību līdzekļu efektīvu izmantošanu, maksimāli samazinot pasūtītāja risku.

Iepirkuma nolikuma 50.punkts noteic, ka piedāvājuma izvēles kritērijs ir normatīvo aktu un Iepirkuma nolikuma prasībām atbilstošs saimnieciski visizdevīgākais piedāvājums, kuru noteiks ņemot vērā tikai cenu. Par saimnieciski visizdevīgāko piedāvājumu tiks atzīts piedāvājums ar viszemāko cenu.

Pretendentiem iepirkumu procedūrās tiek dota pietiekoši liela autonomija pēc iespējas izdevīgāka piedāvājuma sagatavošanā, tādējādi nodrošinot finanšu līdzekļu efektīvu izlietojumu. Arī konkrētā Iepirkuma nolikums nenosaka piedāvājamās līgumcenas diapazonu, tādējādi konkurence nav ierobežota. Vēršam uzmanību, ka iepirkums tiek organizēts Publisko iepirkumu likuma 9.pantā noteiktajā kārtībā. Publisko iepirkumu likuma 9.panta pirmā daļa noteic, ja publiska pakalpojuma līguma paredzamā līgumcena ir 10 000 *euro* vai lielāka, bet mazāka par 42 000 *euro,* pasūtītājs veic iepirkumu šajā pantā noteiktajā kārtībā.

Vēršam uzmanību, ka Publisko iepirkumu likuma 9.panta piecpadsmitā daļa nosaka, ka pasūtītājs ir tiesīgs pārtraukt iepirkumu un neslēgt iepirkuma līgumu, ja tam ir objektīvs pamatojums. Ja pretendentu piedāvājumi pārsniedz pasūtītāja šim mērķim plānoto līdzekļu apjomu, pasūtītājs jebkurā gadījumā ir tiesīgs pārtraukt iepirkumu – tā ir pasūtītāja saimnieciskās rīcības brīvība.

Daugavpils pilsētas domes

Iepirkuma komisijas priekšsēdētājs A.Streiķis

18.10.2017.